વેડરોડ સ્થિત મહેંક રેસિડન્સીમાં રહેતા બળવંતભાઈ હીરજીભાઈ વરીયા દ્ધારા સુરત વિભાગીય સમસ્ત વાટલીયા પ્રજાપતિ જ્ઞાતિના પ્રમુખ કનુભાઈ ઉનાગરને સંબોધીને લખવામાં આવેલા આ પત્રમાં જણાવાયું છે કે કોઈપણ પૂર્વગ્રહ વિના આપ પ્રમુખનું ધ્યાન દોરવા આ પત્ર લખી રહ્યો છું જેની ગંભીરતાપૂર્વક નોંધ લેશો. થોડા દિવસ પહેલા કતારગામ વિસ્તારમાં પ્રજાપતિ સમાજની એક પરણિતા સાથે દુષ્કર્મની ઘટના બનવા પામેલ જે સંદર્ભે અઠવા પોલીસમાં ગુનો પણ દાખલ થયો હતો જેના કારણે સમગ્ર સમાજમાં હોહાપો મચી જવા પામ્યો હતો. આ દુષ્કર્મના આરોપી સુરત શહેરના એક નામાંકિત ડોકટર હતા. સંતાનસુખની પ્રાપ્તિ માટે પરણિતા તા. 4 સપ્ટેમ્બરના સારવાર માટે ગયા હતા ત્યારે નાનપુરાની મી એન્ડ મમ્મી હોસ્પિટલના તબીબ ડો. પ્રફુલ્લ દોશી દ્વારા તેમની સાથે દુષ્કર્મ આચરવામાં આવ્યું હતું જે અંગેની ફરિયાદ તેઓએ અઠવા પોલીસ સ્ટેશનમાં દાખલ કરાવી હતી. નામાદાર કોર્ટમાં મેજીસ્ટ્રેટ સમક્ષ પરણિતાએ 164 મુજબનું નિવદેન પણ નોંધાવ્યું હતું અને જે હાલ કોર્ટમાં મોજુદ છે. ત્યારબાદ પ્રજાપતિ સમાજના આગેવાનો અને નવયુવાનો દ્વારા ભોગ બનનારને ન્યાય મળે તે માટે વિવિધ કાર્યક્રમો પણ આપવામાં આવ્યા હતા. સમાજની બેઠકો મળી હતી અને સમગ્ર સમાજ પીડિતાની પડખે ઊભો રહ્યો હતો. ઘટનાના 40 થી 45 દિવસ બાદ કથિત આરોપી ડો. પ્રફુલ્લ દોશી દ્વારા નામાદાર ગુજરાત હાઇકોર્ટમાં પોતો કોઈ પણ પ્રકારનો ગુનો કર્યો નહિ હોવાની ક્રોસ પીટીશન દાખલ કરી હતી જેમાં આ પ્રજાપતિ સમાજની પીડિતા મહિલાએ હાઇકોર્ટમાં પોતાનું સોગંદનામુ રજૂ કરી જણાવ્યું હતું કે તેની ફરિયાદ રદ કરવામાં આવે તો તેઓને કોઈ જ પ્રકારનો વાંધો નથી. સોગંદનામામાં તેણીએ સ્પષ્ટતા કરી હતી કે પ્રજાપતિ સમાજના આગોવાનોની સમજાવટથી આ પ્રકારનું સોગંદાનામુ રજૂ કરી રહ્યા છે. જેથી બળાત્કાર જેવા સંગીન ગુના બાબતની ફરિયાદ હાઇકોર્ટે રદ કરી નાંખી અને ડો. દોશી જેલમુકત થયા હતા.